Gesin aangeval by Wildtuin-hek | Maroela Media
'n Gesin is Maandag helder oordag buite die Krugerwildtuin deur vier verdagtes oorval, net nadat hulle die Numbi-hek verlaat het.
Volgens sers. Nanikie Nonyane, polisiewoordvoerder, het vier verdagtes die pa, ma en twee kinders omstreeks 15:00 by die Numbi-hek in hul motor genader. Die verdagtes het 'n vuurwapen op die pa gerig en hom beveel om stil te hou.
"Polisiebeamptes wat die gebied gepatrolleer het, het gesien daar is moeilikheid en het gaan ondersoek instel," sê Nonyane.
"Die verdagtes het die polisie gewaar en 'n skoot op hulle afgevuur voordat hulle van die toneel gevlug het. Hulle het met 'n selfoon van die gesin gevlug."
Niemand is tydens die voorval beseer nie. Die polisie is steeds op soek na die verdagtes wat soos 'n groot speld verdwyn het.
'n Saak van gewapende roof is aanhangig gemaak.
Isaac Phaahla, woordvoerder van die Krugerwildtuin, kon nie kommentaar lewer oor die voorval nie omdat dit buite die hek plaasgevind het.
Dit is die soveelste aanval wat vanjaar by die Numbi-hek aangemeld is.
Melani de Beer (39) en haar twee kinders is in Januarie deur vermeende kapers voorgekeer nadat hulle die Numbi-hek verlaat het. Die mans het tussen 12 en 15 skote op hul gesinsmotor afgevuur en De Beer se tienerdogter in die been getref.
Talle toere is ná hierdie voorval gekanselleer.
Phaahla kon ook nie kommentaar lewer op die skynbare toename in misdaad naby dié hek nie.
Die soveelste aanval buite die hek . Sluit die hek en kry klaar .
Ek het al baie gewonder oor die hobbels wat nou oral op paaie aangebring word, selfs op besige paaie. Hier by ons in Natal is daar amper nie 'n pad sonder hobbels nie. 'n Mens ry deesdae hop-hop en dis nie 'n grap nie. Dit veroorsaak dat mens stadiger moet ry om nie jou motor te beskadig nie en dan word jy 'n maklike teiken vir enige een wat jou wil aanval. Ek verstaan dit is wat in hierdie geval gebeur het. Kan daar nie iets aan gedoen word nie?
"Sigbare" polisiering, dit het hier n baie traumatiese insident verhoed. Vang hulle nou net
Gaan soek die blikskottels ander kant die grens. Daar is mos gesê onwettige immigrante moet "kreatiewe maniere vind om die land binne te dring."